SL Uradni list Evropske unije L 45/33

IZVEDBENI SKLEP KOMISIJE (EU) 2018/233

z dne 15. februarja 2018

o spremembi Sklepa 2011/163/EU o odobritvi načrtov, ki so jih predložile tretje države v skladu s členom 29 Direktive Sveta 96/23/ES

(notificirano pod dokumentarno številko C(2018) 818)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 96/23/ES z dne 29. aprila 1996 o ukrepih za spremljanje nekaterih snovi in njihovih ostankov v živih živalih in v živalskih proizvodih ter razveljavitvi direktiv 85/358/EGS in 86/469/EGS in odločb 89/187/EGS in 91/664/EGS (1) ter zlasti četrtega pododstavka člena 29(1) Direktive,

ob upoštevanju naslednjega:

(1) Direktiva 96/23/ES določa ukrepe za spremljanje snovi in skupin ostankov snovi, ki so navedene v Prilogi I k Direktivi. Člen 29 navedene direktive zahteva, da tretje države, iz katerih se državam članicam dovoli uvoz živali in živalskih proizvodov, ki jih zajema navedena direktiva, predložijo načrt spremljanja ostankov, ki zagotavlja potrebna jamstva (v nadaljnjem besedilu: načrt). Načrt bi se moral uporabljati vsaj za skupine ostankov in snovi iz navedene Priloge I.

(2) S Sklepom Komisije 2011/163/EU (2) so bili odobreni načrti, ki so jih predložile nekatere tretje države v zvezi z določenimi živalmi in živalskimi proizvodi, navedenimi v Prilogi k navedenemu sklepu (v nadaljnjem besedilu: seznam).

(3) Andora ni predložila načrta spremljanja ostankov za prašiče iz domače reje, je pa Andora predložila jamstva glede surovin, ki izvirajo iz prašičev, ter bodisi izvirajo iz držav članic bodisi iz tretjih držav, odobrenih za izvoz takih surovin v Evropsko unijo. Zato bi bilo treba na seznam dodati vnos za prašiče za Andoro z ustrezno opombo.

(4) Burkina Faso je Komisiji predložila načrt za med. Navedeni načrt zadostuje kot jamstvo in ga bi bilo treba odobriti. Zato bi bilo treba vnos za med za Burkino Faso vključiti na seznam.

(5) Benin je Komisiji predložil načrt za med. Navedeni načrt zadostuje kot jamstvo in bi ga bilo treba odobriti. Zato bi bilo treba vnos za med za Benin vključiti na seznam.

(6) Mauritius ni predložil načrta spremljanja ostankov za doma pridelani med, je pa Mauritius predložil jamstva glede surovin, ki izvirajo iz medu, ter bodisi izvirajo iz držav članic bodisi iz tretjih držav, odobrenih za izvoz takih surovin v Evropsko unijo. Zato bi bilo treba na seznam dodati vnos za med za Mauritius z ustrezno opombo.

(7) San Marino je Komisiji predložil načrt za mleko. Navedeni načrt zadostuje kot jamstvo in bi ga bilo treba odobriti. Zato bi bilo treba vnos za mleko za San Marino vključiti na seznam.

(8) Južna Afrika je trenutno vključena na seznam za gojeno divjad. Vendar pa so zadnje presoje, ki jih je Komisija opravila v Južni Afriki, potrdile pomanjkljivosti v zmogljivosti organov Južne Afrike za opravljanje zanesljivih pregledov za gojeno divjad. Vnos za Južno Afriko glede gojene divjadi bi bilo zato treba črtati s seznama. Južna Afrika je bila ustrezno obveščena.

(9) Zimbabve je trenutno vključen na seznam za akvakulturo in gojeno divjad. Vendar Zimbabve ni predložil načrta, kakor zahteva člen 29 Direktive 96/23/ES, in je izjavil, da se testiranje ostankov trenutno ne izvaja in da ni pričakovati, da bo izvedeno, ter da izvoz akvakulture v EU ne poteka več. Vnosa za Zimbabve glede akvakulture in gojene divjadi bi bilo zato treba črtati s seznama. Zimbabve je bil ustrezno obveščen.

(10) Da bi preprečili motnje v trgovini, bi bilo treba določiti prehodna obdobja za zadevne pošiljke iz Južne Afrike in Zimbabveja, ki so bile odpremljene v Unijo pred datumom začetka uporabe tega sklepa.

(11) Sklep 2011/163/EU bi bilo zato treba ustrezno spremeniti.

(12) Ukrepi iz tega sklepa so v skladu z mnenjem Stalnega odbora za rastline, živali, hrano in krmo –

SPREJELA NASLEDNJI SKLEP:

Člen 1

Priloga k Sklepu 2011/163/EU se nadomesti z besedilom iz Priloge k temu sklepu.

Člen 2

V prehodnem obdobju do 15. aprila 2018 države članice sprejmejo pošiljke gojene divjadi iz Južne Afrike in Zimbabveja, pod pogojem, da lahko uvoznik dokaže, da so bile te pošiljke odobrene in odpremljene v Unijo pred 1. marcem 2018 v skladu s Sklepom 2011/163/EU.

Člen 3

Ta sklep je naslovljen na države članice.

V Bruslju, 15. februarja 2018 Za Komisijo Vytenis ANDRIUKAITIS Član Komisije

(1) UL L 125, 23.5.1996, str. 10.

(2) Sklep Komisije 2011/163/EU z dne 16. marca 2011 o odobritvi načrtov, ki so jih predložile tretje države v skladu s členom 29 Direktive Sveta 96/23/ES (UL L 70, 17.3.2011, str. 40).